Fontos feladatok várnak rá elnökként
Mezőkövesd polgármesterét, dr. Fekete Zoltánt választották meg a Magyar Fürdővárosok Szövetsége elnökének.
A borsodi város a több mint 40 települést – köztük egyebek mellett Harkányt, Hajdúszoboszlót, Zalakarost – számláló szervezet alapítótagja. A szövetség Makón tartott tisztújító közgyűlést, ahol az elnök és az alelnökök mellett az elnökség tagjait és a szövetség titkárát választották meg. A tagtelepülések polgármesterei az elnök személyére leadott ajánlások alapján dr. Fekete Zoltánt javasolták elnöknek. „Nagy megtiszteltetésnek érzem a felkérést, annál is inkább, mert a szövetség tagjainak majdnem a fele javasolt engem a szervezet vezetőjének. Sok feladat vár ránk, ugyanis szeretnénk a szövetséget minél jobban és hatékonyabban bevonni az idegenforgalmi életbe. Emellett szeretnénk még több települést felvenni a tagjaink közé, ugyanakkor az is fontos, hogy a szervezeti tagság egyfajta nívót jelentsen” – emelte ki dr. Fekete Zoltán. A célok között szerepel egy olyan értékrend felállítása, amelynek kötelezően meg kell felelniük majd a településeknek. A Fürdővárosok Szövetségének emblémáját a települések névtábláin is fel fogják tüntetni. A szervezet elnöksége összesen 11 főből áll. Az elnök tehát dr. Fekete Zoltán lett, míg az alelnöki tisztséget dr. Puskás Tivadar, Szombathely polgármestere és Vida Tamás, Túrkeve polgármestere látja el. A titkári tisztséget Szabó Zoltán közgazdász tölti be. A grémium mandátuma 5 évre szól. ÉM